b'\n_START_ARTICLE_\nEva Vrabcov\xc3\xa1-N\xc3\xbdvltov\xc3\xa1\n_START_SECTION_\nMaastohiihto\n_START_PARAGRAPH_\nHiihdon nuorten MM-kilpailuissa Stryniss\xc3\xa4 vuonna 2004 Vrabcov\xc3\xa1-N\xc3\xbdvltov\xc3\xa1 oli mukana T\xc5\xa1ekin hopeaa saavuttaneessa viestijoukkueessa. Kranjissa vuonna 2006 Vrabcov\xc3\xa1-N\xc3\xbdvltov\xc3\xa1 saavutti hopeaa 5 kilometrin perinteisen hiihtotavan kilpailussa ja pronssia 10 kilometrin yhdistelm\xc3\xa4kilpailussa. Vrabcov\xc3\xa1-N\xc3\xbdvltov\xc3\xa1 on osallistunut kuusiin aikuisten MM-kilpailuihin. Oberstdorfin MM-kilpailuissa 2005, Sapporon MM-kilpailuissa 2007 sek\xc3\xa4 Liberecin MM-kilpailuissa 2009 h\xc3\xa4n ei sijoittunut 30 parhaan joukkoon. Oslon MM-kilpailuissa 2011 h\xc3\xa4n oli 30 kilometrin vapaan hiihtotavan yhteisl\xc3\xa4ht\xc3\xb6kilpailussa 29:s ja parisprintiss\xc3\xa4 12:s Ivana Jane\xc4\x8dkov\xc3\xa1n kanssa. Val di Fiemmen MM-kilpailuissa 2013 h\xc3\xa4n oli 30 kilometrin perinteisen hiihtotavan yhteisl\xc3\xa4ht\xc3\xb6kilpailussa 26:s, parisprintiss\xc3\xa4 14:s Petra Nov\xc3\xa1kov\xc3\xa1n kanssa ja T\xc5\xa1ekin viestijoukkueen mukana 12:s. Falunin MM-kilpailuissa 2015 h\xc3\xa4n oli 30 kilometrin perinteisen kilpailussa yhdeks\xc3\xa4s, 15 kilometrin yhdistelm\xc3\xa4kilpailussa kymmenes ja 10 kilometrin vapaan hiihtotavan kilpailussa 23:s._NEWLINE_Vrabcov\xc3\xa1-N\xc3\xbdvltov\xc3\xa1 on osallistunut kolmiin talviolympialaisiin. Torinossa 2006 h\xc3\xa4n ei sijoittunut 40 parhaan joukkoon k\xc3\xa4ymiss\xc3\xa4\xc3\xa4n kilpailuissa. Vancouverin olympialaisissa 2010 h\xc3\xa4n oli T\xc5\xa1ekin viestijoukkueen mukana 12:s ja perinteisen hiihtotavan sprintiss\xc3\xa4 33:s. Sot\xc5\xa1in olympialaisissa 2014 h\xc3\xa4n sijoittui 30 kilometrin vapaan hiihtotavan yhteisl\xc3\xa4ht\xc3\xb6kilpailussa viidenneksi, 15 kilometrin yhdistelm\xc3\xa4kilpailussa 11:nneksi, 10 kilometrin perinteisen hiihtotavan kilpailussa 21:nneksi ja viestiss\xc3\xa4 kymmenenneksi._NEWLINE_Maastohiihdon maailmancupissa Vrabcov\xc3\xa1-N\xc3\xbdvltov\xc3\xa1 kilpaili ensimm\xc3\xa4isen kerran Nov\xc3\xa9 M\xc4\x9bstossa tammikuussa 2005 sijoittuen 10 kilometrin vapaan hiihtotavan kilpailussa 54:nneksi. Ensimm\xc3\xa4iset maailmancupin pisteens\xc3\xa4 h\xc3\xa4n saavutti tammikuussa 2010 sijoituttuaan Tour de Skin kokonaiskilpailussa sijalle 22. Seuraavana vuonna h\xc3\xa4n sijoittui Tour de Skiss\xc3\xa4 19:nneksi, ja vuonna 2012 18:nneksi. H\xc3\xa4n oli Tour de Skill\xc3\xa4 2014 kahdeksas ja 2015 kuudes, mik\xc3\xa4 on h\xc3\xa4nen paras sijoituksensa maailmancupin osakilpailussa. Yksitt\xc3\xa4isess\xc3\xa4 Tour de Skihin kuuluneessa kilpailussa h\xc3\xa4n on ollut niin ik\xc3\xa4\xc3\xa4n parhaimmillaan kuudes. Erillisiss\xc3\xa4 maailmancupin kilpailuissa h\xc3\xa4n on ollut parhaimmillaan seitsem\xc3\xa4s Oslon 30 kilometrin perinteisen hiihtotavan kilpailussa maaliskuussa 2014. Vrabcov\xc3\xa1-N\xc3\xbdvltov\xc3\xa1 lopetti uransa maastohiihtohiiht\xc3\xa4j\xc3\xa4n\xc3\xa4 vuonna 2015, mutta kilpaili viel\xc3\xa4 yhdess\xc3\xa4 Alpen Cupin osakilpailussa helmikuussa 2017.\n_START_SECTION_\nKest\xc3\xa4vyysjuoksu\n_START_PARAGRAPH_\nNyky\xc3\xa4\xc3\xa4n Vrabcov\xc3\xa1-N\xc3\xbdvltov\xc3\xa1 kilpailee kest\xc3\xa4vyysjuoksussa. Amsterdamin EM-kisoissa 2016 h\xc3\xa4n sijoittui puolimaratonilla kahdeksanneksi ja Rion olympialaisissa maratonilla 26:nneksi. Maastojuoksun EM-kilpailuissa 2016 h\xc3\xa4n oli viidestoista. Lontoon MM-kilpailuissa 2017 h\xc3\xa4n sijoittui maratonilla 14:nneksi. Berliinin EM-kisoissa 2018 h\xc3\xa4n saavutti maratonilla pronssia T\xc5\xa1ekin enn\xc3\xa4tysajalla 2.26.31. _NEWLINE_H\xc3\xa4n juoksi puolimaratonin T\xc5\xa1ekin enn\xc3\xa4tyksen 1.11.01 huhtikuussa 2018 Prahassa.'